รัฐบาลไทย-ข่าวทำเนียบรัฐบาล-กรมการขนส่งทางบก เข้มงวด!!! รถโดยสารสาธารณะต้องเว้นระยะนั่ง หรือยืนห่างกัน ตามนโยบาย Social Distancing [กระทรวงคมนาคม]
วันศุกร์ที่ 10 เมษายน 2563
กรมการขนส่งทางบก เข้มงวด!!! รถโดยสารสาธารณะต้องเว้นระยะนั่ง หรือยืนห่างกัน ตามนโยบาย Social Distancing [กระทรวงคมนาคม]
กรมการขนส่งทางบก เข้มงวด!!! รถโดยสารสาธารณะต้องเว้นระยะนั่ง หรือยืนห่างกัน ตามนโยบาย Social Distancing
นายจิรุตม์ วิศาลจิตร อธิบดีกรมการขนส่งทางบก เปิดเผยว่า ตามที่รัฐบาลได้มีประกาศสถานการณ์ฉุกเฉินในทุกเขตท้องที่ทั่วราชอาณาจักร เพื่อป้องกันและควบคุมไม่ให้มีการแพร่ระบาดโรคติดเชื้อไวรัสโคโรนา 2019 (COVID-19) รัฐมนตรีว่าการกระทรวงคมนาคม (นายศักดิ์สยาม ชิดชอบ) ได้สั่งการให้งานหน่วยงานในสังกัดกระทรวงคมนาคม เข้มงวดกรณีที่ผู้โดยสารมาใช้บริการระบบขนส่งมวลชนให้ปฏิบัติตามนโยบาย เว้นระยะนั่ง หรือยืนห่างกัน อย่างน้อย 1 เมตร ตามนโยบาย Social Distancing อย่างเคร่งครัด
กรมการขนส่งทางบก กําชับให้สํานักงานขนส่งทุกแห่ง ดําเนินการตามมาตรการดังกล่าวอย่างเคร่งครัด โดยวันนี้ (7 เมษายน 2563) สํานักงานขนส่งจังหวัดทั่วประเทศ ทั้งในกรุงเทพมหานครและต่างจังหวัด เช่น พะเยา นครปฐม ตรัง นครราชสีมา นครสวรรค์ สระแก้ว ชัยภูมิ บุรีรัมย์ ศรีสะเกษ นครศรีธรรมราช เพชรบุรี นครนายก แพร่ อุตรดิตถ์เลย ตราด จันทบุรี พัทลุง ขอนแก่น ปัตตานี ระยอง ประจวบคีรีขันธ์ สมุทรสาคร สํานักงานขนส่งกรุงเทพมหานครพื้นที่ 1 พื้นที่ 3 พื้นที่ 4 และกองตรวจการขนส่งทางบกดําเนินการตรวจสอบรถโดยสารสาธารณะทุกประเภท ต้องเว้นระยะนั่ง หรือยืนห่างกัน อย่างน้อย 1 เมตร ทั้งภายในรถโดยสาร และที่นั่งคอยภายในสถานีขนส่งผู้โดยสาร ตามนโยบาย Social Distancing
นอกจากนี้ ยังมีมาตรการคัดกรองผู้โดยสารทุกคนก่อนการเดินทาง หากตรวจพบผู้โดยสารที่มีอุณหภูมิสูง เกินกว่า 37.5 องศาเซลเซียส ห้ามเดินทางโดยเด็ดขาด รวมทั้งให้กรอกข้อมูลคําถามสุขภาพ ตามแบบ ต.8-คค ที่ระบุจุดเดินทางที่ออกและจุดหมายปลายทาง ชื่อ ที่อยู่ เบอร์โทรศัพท์ เป็นประโยชน์ต่อการควบคุมโรคติดต่อ และให้คําแนะนําตรวจสอบให้ผู้โดยสารทุกคนต้องสวมใส่หน้ากากอนามัยหรือหน้ากากผ้าก่อนขึ้นรถโดยสารและตลอดการเดินทาง และให้ประชาสัมพันธ์การปรับเวลาให้บริการของรถโดยสารสาธารณะให้ประชาชนทราบด้วย
ทั้งนี้ ในส่วนของการให้บริการประชาชน ที่สํานักงานขนส่งทั่วประเทศ ซึ่งได้มีการประกาศงดการดําเนินการด้านใบอนุญาตขับรถแล้วจนกว่าจะมีการประกาศยกเลิกสถานการณ์ แต่ยังคงให้บริการด้านทะเบียนและภาษีตามปกติ จึงได้กําชับให้มีมาตรการป้องกันทั้งประชาชนและเจ้าหน้าที่ผู้ปฏิบัติงาน ดังนี้
•ให้ตั้งจุดคัดกรอง ตรวจวัดอุณหภูมิผู้เข้าไปในสถานที่และการบริการสาธารณะ หากพบประชาชนที่มีอาการไข้ หรืออาการต้องสงสัยเข้าข่ายอาการโรคดังกล่าวให้ประสานหน่วยงานสาธารณสุขในพื้นที่โดยเร็ว
•ด้านอาคารสถานที่และสิ่งอํานวยความสะดวกในหน่วยงาน ทําความสะอาดฆ่าเชื้อโรคพื้นที่ให้บริการภายในสํานักงานขนส่งทุกวัน โดยเฉพาะจุดที่มีการสัมผัสบ่อยครั้ง เช่น เคาน์เตอร์บริการ ที่จับประตู ที่จับราวบันได ปุ่มกดลิฟต์ เป็นต้น และจัดให้มีสบู่ในห้องน้ํา เจลแอลกอฮอล์ล้างมือที่เคาน์เตอร์ให้บริการและจุดประชาสัมพันธ์
•ดําเนินการตามมาตรการ Social Distancing โดยเว้นระยะห่างของที่นั่งพักคอยของประชาชน กําหนดระยะห่างของตําแหน่งการยืนคอยรับบริการที่จุดประชาสัมพันธ์
•ประชาสัมพันธ์ให้ใช้บริการชําระภาษีรถประจําปีผ่านช่องทางออนไลน์ ที่ https://eservice.dlt.go.th ส่วนรถที่ไม่สามารถใช้บริการชําระภาษีประจําปีผ่านช่องทางออนไลน์ แนะนําใช้บริการเลื่อนล้อต่อภาษี (Drive Thru for Tax) ชําระภาษีได้โดยไม่ต้องลงจากรถ ซึ่งตั้งอยู่ในพื้นที่สํานักงานขนส่งจังหวัดทุกจังหวัด
•ขอความร่วมมือประชาชนสวมหน้ากากอนามัยหรือหน้ากากผ้าในการติดต่อราชการ และปฏิบัติตามคําแนะนําของเจ้าหน้าที่อย่างเคร่งครัด เพื่อลดความเสี่ยงในการติดต่อแพร่กระจายของโรค